Frøstrup Brandvæsen er ved en nytårsparole tirsdag blevet udnævnt som "Årets Hannæsbo".

Medarbejderne i Frøstrup Brandvæsen kan med god samvittighed nyde et glas champagne nytårsaften. Tirsdag kl.9 blev de nemlig udnævnt som modtager af "Årets Hannæsbo" 2014. Det er beboerforeningerne i Frøstrup, Lildstrand, Vesløs og Øsløs, der har stået bag kåringen, og valget af Frøstrup Brandvæsen som dette års vinder begrunder de sådan. Den væsentligste begrundelse er den solide og kvalificerede indsats, der er præsteret gennem mere end 25 år. Det, at være der hurtigst og 10 minutter før yderligere assistance, giver sikkerhed, tryghed og redder værdier, skriver beboerforeningerne i en pressemeddelelse. Frøstrup Brandvæsen er en af fire afdelinger i Thisted Brandvæsen, der står for den daglige drift. Den nye hæder glæder de sig over på Frøstrup Brandvæsen, hvor man ser det som en stor påskønnelse af deres arbejde. - Den kommer som et synligt og tydeligt bevis på, at afdelingen nyder stor lokal opbakning. Det er bestemt ikke for pengenes skyld, at man deltager, derimod lysten til at gøre en indsats. De virksomheder, hvor brandmændene arbejder, skal også have en tak for at lade deres medarbejdere smutte, når alarmen går, siger Gerhard Tværgård Godiksen, der er daglig leder ved Frøstrup Brandvæsen Udnævnelsen fandt sted i forbindelse med korpsets årlige nytårsparole tirsdag.